Tallinnas on kinu lahti.  Linnavalitsuses käisid ühel ööl päkapikud ja Savisaar tõstis  kisa. Olgu, ära usu päkapikke, aga pole vaja neid ka madalalaubalisteks maffiatüüpideks nimetada. Igale vähegi mõtlevale inimesele oleks selge olnud, et tegemist oli oma tööd tegevate organitega. Kuid vaja on ju kisada. Ja parim kaitse on teadupärast rünnak eksole. Miks on nii, et mõned tsentristliku kõlaga poliitilised moodustised nimetavad kõiki õiguskaitseorganite poolt nende liikmete vastu esitatud süüdistusi poliitiliseks tellimuseks. No mina ei tea, võib-olla on Pihl ja Ansip tõesti Raivo Aegi peadpidi sahtli vahele pigistanud ja nüüd siis kapošnikud jooksevad ning vahistavad-fabritseerivad, et boss sahtli vahelt kätte saada. Kuid mina soovitaksin pigem enne kui kedagi mõjutamises süüdistada, lihtsalt vait jääda ja kuulatada, kelle kisa kõige kõvemini kostab ja kelle kivid tihemini lendavad. Kui see, mida Savisaar oma rahvuseeposlikus ihutelevisioonis etles, pole talle vajaliku fooni loomine, siis mis see on? Naeruvääristame, süüdistame, keerutame tolmu, sogame vett, röögime niisama, räägime aiaaugust - see on see, mis tegelikult praegu toimub. Ei jäta just väga muljet, et suitsu taga lõket pole. Aga see on ainult minu arvamus. Süüdimõistvaid kohtuotsuseid ootan minagi.